《柬刘子缙省郎》
明代·龚敩

何处还堪一举杯，城南风软少尘埃。青山满郭游人醉，芳草迎车使者来。

村店野桥郊远近，禅宫仙馆路萦回。落花随意飘红雨，飞絮多情点绿苔。

诗思漫因临眺得，笑颜非为管弦开。琅峰晓日光如洗，灵岫春云雪作堆。

樗栎每惭淹薄宦，菁峨今喜育英才。辕门有鹄弯弧出，泮水无芹采藻回。

樯燕留人浑不断，杜鹃啼血莫相催。山中亦有桃千树，何必刘郎去后栽。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。